SET ปิดเช้าลบ 8 จุด กังวลนโยบายการเงิน “เฟด” คาดส่งผล QE จบเร็ว
SET ปิดเช้าลบ 8 จุด กังวลนโยบายการเงิน “เฟด” เกี่ยวกับแผนการปรับลดงบดุลและทิศทางดอกเบี้ย จะส่งผลให้ QE อาจจบเร็ว ทำให้สินทรัพย์เสี่ยงทั่วโลกปรับตัวลง
21 ม.ค. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ผันผวนเชิงลบตาม Sentiment ตลาดต่างประเทศ จากประเด็นกังวลนโยบายการเงินของธนาคารกลางสหรัฐ (เฟด) โดยคาดว่าจะมีรายละเอียดในการประชุมวันที่ 25-26 ม.ค.นี้ ที่จะมีแผนการปรับลดงบดุลและทิศทางดอกเบี้ย ซึ่งคาดว่านโยบายการเงินจะเข้าสู่ภาวะปกติ QE อาจจะจบเร็ว การลดงบดุลก็มาเร็ว ทำให้ตลาดสินทรัพย์เสี่ยงทั่วโลกถูกกดดัน ทั้งตลาดหุ้น คริปโทฯ โภคภัณฑ์  มีเพียงสินทรัพย์ปลอดภัยอย่างทองคำที่ยังบวกระยะสั้นได้
สำหรับแนวโน้มการลงทุนในช่วงบ่าย คาดว่ายังผันผวนในแดนลบต่อเนื่อง โดยให้แนวรับที่ 1,640, 1,634 จุด แนวต้านที่ 1,653, 1,657 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 2,340.22 ล้านบาท ปิดที่ 63.00 บาท เพิ่มขึ้น 0.50 บาท
KBANK มูลค่าการซื้อขาย 2,171.82 ล้านบาท ปิดที่ 140.00 บาท ลดลง 1.00 บาท
PTT มูลค่าการซื้อขาย 2,014.81 ล้านบาท ปิดที่ 38.75 บาท ลดลง 0.75 บาท
GPSC มูลค่าการซื้อขาย 1,677.76 ล้านบาท ปิดที่ 81.75 บาท ลดลง 2.75 บาท
GUNKUL มูลค่าการซื้อขาย 1,303.96 ล้านบาท ปิดที่ 6.75 บาท ลดลง 0.10 บาท